他年返初服,结庐向丹台。
游黄山宿狮子林作
清 崔国因
三十年前此地游,禅房草榻暂淹留。
湿云侵岫晴疑雨,深谷藏风夏已秋。
自惜鸿泥成往迹,重携蜡屐豁新眸。
山灵见我应相识,青瘦形容似旧不?
百步云梯
明 唐世靖
一线天高不可升,穿云深处有梯登。
猿惊难上回山木,鸟骇迟飞落野藤。
行客携筇常起伏,山僧着屐每凌兢。
后阶先幸奇松护,独立能遮最上层。
鸣弦泉
清 释音可
石上悬琴琴醉寒,五更三点是谁弹?
清音流出相思泪,月照风吹竟不干。
晚入药谷
清 吴雯清
清鸾峰下步迟迟,为访幽居足已疲。
穿壑板桥惊欲坠,隔林茅屋望犹疑。
桃源旧径依津间,药谷孤楼傍石窥。
仅有残僧相对晚,寒潭清啸少人知。
耕云峰
清 汪树琪
谁驱黄犊逐云行,片片芙蓉欲种成。
布谷春风吹不到,故叫山乐代催耕。
雨不止题壁
清 钱谦益
凭仗鞋尖与杖头,浮生腐骨总悠悠。
天公尽放狂风雨,不到天都死不休!
小心坡
清 余鸿
鱼背崎岖无奈何,小心缓步度高坡。
语儿山路休闲险,世路须知险更多。
文殊院
清 黄起溟
乱云堆里结孤茅,云作斋粮石作巢。
老衲有时闲不得,数声清磬落松梢。
登光明顶
清 胡与高
登临不用挽藤萝,绝顶光明霁色多。
云过匡庐飞紫盖,岚拖天目扫青娥。